Publication: Magyar Közlöny
Issue: MK-1999-47 (Year: 1999, Number: 47)
Era: 1990-2004
Section: A fenti tevékenységek megfelelnek a közhasznú szervezetekről szóló 1997. évi CLVI. törvény 26. §-a c) pontjának
Paragraph Index: 196

7. A Közalapítvány szervezete és képviselete 7.1. A Kuratórium A Közalapítvány döntést hozó, képviselő és vagyoni szerve a Kuratórium. A Kuratóriumnak tizenhárom tagja van. A kuratóriumi tagság három éve szól, ugyanaz a személy többször is felkérhető. A kuratóriumi tagság megszűnik a kuratóriumi tag halálával, jelölésének visszavonásával, lemondással, a határozott időtartam lejártával, valamint a Közalapítvány megszűnésével. A Kuratórium elnökét az alapító — a Magyar Felsőoktatási Konferenciák Szövetsége (Magyar Rektori Konferencia, Főiskolák Főigazgatói Konferenciája, Művészeti Egyetemek Rektori Széke) elnökének és az Országos Köznevelési Tanács elnökének egyeztetett javaslatára — kéri fel három évre. A Kuratórium tagjai közül a művelődési és közoktatási miniszter javaslatára öt tagot, a Külügyminisztérium integrációért felelős államtitkára, a Magyar Rektori Konferencia, a Főiskolák Főigazgatói Konferenciája, a Művészeti Egyetemek Rektori Székének elnökei, az Országos Közoktatási Intézet vezetője, az Országos Köznevelési Tanács és a Közoktatási Modernizációs Közalapítvány elnökei javaslatára egy-egy tagot bíz meg az alapító. A Kuratórium tagjainak felkérése három évre szól. A Kuratórium titkára a Közalapítvány igazgatója. A Kuratórium tagjai: Elnök: dr. Kiss Ádám Tagok: Művelődési és Közoktatási Minisztérium részéről: Halász Gábor, Puskás Aurél, Polinszky Márta, dr. Nagy Tibor Gyula, Kovács István Vilmos; Külügyminisztérium részéről: dr. Udvardi Iván; Magyar Rektori Konferencia részéről: dr. Csirik János; Főiskolák Főigazgatói Konferenciája részéről: dr. Pusztay János; Művészeti Egyetemek Rektori Széke részéről: Keller Annamária; Országos Közoktatási Intézet részéről: dr. Vári Péter; Országos Köznevelési Tanács részéről: dr. Kelemen Elemér; Közoktatási Modernizációs Közalapítvány részéről: Hunyady György. A Kuratórium elnöke és tagjai megbízatásának lejárta után a Kormány döntése alapján a művelődési és közoktatási miniszter gondoskodik az új tagok felkéréséről vagy a lejárt mandátummal rendelkező tagok újrafelkéréséről. 7.2. A Közalapítvány Titkársága és programirodái A Közalapítvány céljainak megvalósítása érdekében a Közalapítvány keretei között Titkárság és programirodák működnek. A programirodák élén programvezetők állnak, a Titkárság és a programirodák vezetője a Közalapítvány igazgatója. 1999/47. szám A Titkárság feladata a Kuratórium döntéseinek előkészítése, azok végrehajtásának megszervezése, felügyelete és a Közalapítvány működésének biztosítása. A Titkárságot a Közalapítvány igazgatója vezeti, aki felügyeli és koordinálja a programirodák munkáját. A programirodák a Közalapítvány felügyelete alá tartozó, egyes programokra vonatkozó konkrét szakmai koordinációt látják el. A Titkárság és a programirodák személyi állományának létszámát a feladatok ismeretében a Kuratórium határozza meg. A Közalapítvány minden alkalmazottjának munkáltatója a Kuratórium elnöke. 7.3. Szakértői bizottságok A Közalapítvány Kuratóriumának döntési munkáját szakértői bizottságok segítik. A szakértői bizottságok elsődleges szerepe az, hogy az adott programok megvalósításával kapcsolatban szakmai kérdésekben a Kuratórium megbízásából állást foglaljanak, illetőleg szakértői véleményt adjanak. A szakértői bizottságokban biztosítani kell a szakképzésért felelős minisztériumok képviselőinek vagy az általuk delegált szakértőknek a jelenlétét. A szakértői bizottságok összetételére és működésére vonatkozó részletes szabályokat a Szervezeti és Működési Szabályzat határozza meg. 7.4. A Közalapítvány képviselete A Közalapítványt harmadik személyek és a hatóságok előtt a Kuratórium elnöke képviseli. Képviseleti joga önálló és teljes körű. E képviseleti jogát tartós akadályoztatása esetén — az alapító képviselőjét kivéve — átruházhatja a Kuratórium más tagjára, illetőleg a Közalapítvány igazgatójára. A Közalapítvány bankszámlája feletti rendelkezésre a Kuratórium elnöke és a Közalapítvány igazgatója együttesen jogosult. E jogát a Kuratórium elnöke a Kuratórium más tagjára, valamint a Közalapítvány igazgatója az általa kijelölt munkatársára átruházhatja. A működésre, valamint a képviseletre, a képviseleti jog átruházására és az aláírásra, utalványozásra vonatkozó részletes szabályokat a Szervezeti és Működési Szabályzat határozza meg.

Source: https://magyarkozlony.hu/hivatalos-lapok/763cfb17331e5da1ef5339d0d89c7c70eaf5d805/dokumentumok/176be3983e6dcbb5d5086a1c4d2106210a533d73/letoltes